.

 

РЕПУБЛИКА СРБИЈА – ГРАД БЕОГРАД

ГРАДСКА ОПШТИНА ВРАЧАР

Савет за безбедност саобраћаја Градске општине Врачар

Број: 96-58/2023

Датум: 10.10.2023. године

Београд, Његошева 77

Савет за безбедност саобраћаја Градске општине Врачар, на основу решења Већа Градске општине Врачар број 96-47/2020-VIII/2, у складу са Законом о безбедности саобраћаја на путевима („Сл. гласник РС“, број 41/2009, 53/2010, 101/2011, 32/2013 - одлука УС, 55/2014, 96/2015 - др. закон, 9/2016 - одлука УС, 24/2018, 41/2018, 41/2018 - др. закон, 87/2018, 23/2019, 128/2020 - др. закон и 76/2023), чланом 6. Уредбе о средствима за подстицање програма или недостајућег дела средстава за финансирање програма од јавног интереса које реализују удружења („Службени гласник РС”, број 16/2018), Правилником о раду савета за координацију послова безбедности саобраћаја на путевима („Службени гласник РС“, број 8/2020), у складу са Уговором закљученим између Градске управе Града Београда, Секретаријата за саобраћај и Градске општине Врачар брoj 404-198/2021 и Програмом Савета за безбедност саобраћаја Градске општине Врачар за унапређење безбедности саобраћаја за 2021. годину, на седници одржаној 10.10.2023. године доноси

**УПУТСТВО О УСЛОВИМА ЗА ПОДНОШЕЊЕ ПРИЈАВА И КРИТЕРИЈУМИМА ЗА ДОДЕЛУ СРЕДСТАВА ЗА ФИНАНСИРАЊЕ ПРОЈЕКАТА УДРУЖЕЊА КОЈИ СУ УСМЕРЕНИ КА УНАПРЕЂЕЊУ БЕЗБЕДНОСТИ САОБРАЋАЈА НА ТЕРИТОРИЈИ**

**ГРАДСКЕ ОПШТИНЕ ВРАЧАР ЗА 2023. ГОДИНУ**

Овим упутством ближе се одређују услови, критеријуми и поступак доделе средстава удружењима са седиштем на територији града Београда, за пројекте у области унапређења безбедности саобраћаја на територији Градске општине Врачар, који су од јавног интереса и који се финансирају средствима из буџета Града Београда, а која су додељена Градској општини Врачар путем трансфера за финансирање/суфинансирање рада Савета за безбедност саобраћаја као општинског тела за координацију за унапређење безбедности саобраћаја на територији Градске општине Врачар.

Додела средстава удружењима за пројекте врши се путем јавног конкурса.

Градска општина Врачар финансираће пројекте удружења који имају за циљ унапређење безбедности саобраћаја на територији Градске општине Врачар.

Програм се мора реализовати на територији Градске општине Врачар најкасније до новембра 2023. године.

Посебни циљеви финансирања пројеката су:

* планирање и спровођење активности у циљу унапређивања и учвршћивања позитивних ставова и понашања значајних за безбедно учешће у саобраћају (кампање, семинари, акције, трибине, издаваштво, промоције и сл.),
* пружање подршке унапређењу саобраћајног васпитања и образовања, са циљем стицања знања, вештина и навика неопходних за безбедно учешће у саобраћају,
* покретање и спровођење активности у циљу спречавања саобраћајних незгода и њихових последица,
* друге активности које доприносе развоју свести и одговорности, како грађана, тако и надлежних институција, о значају безбедности саобраћаја,
* спровођење промо-превентивних активности за унапређење безбедности саобраћаја,
* спровођење превнтивних активности ка свим старосним категоријама учесника у саобраћају и ка родитељима,
* израда едукативних материјала.

Програм обухвата следеће области:

|  |  |  |  |
| --- | --- | --- | --- |
| **Категорија учесника у саобраћају** | **Назив и опис** | **Локација** | **Трошкови** |
| Деца, родитељи | **Куповина ауто-седишта** која се деле родитељима деце (ауто-седишта од 9 до 36 кг) | Градскa општина Врачар | 2.000.000,00 динара |
| Родитељи, деца, патронажне сестре, васпитачи | **Едукација и брошуре**о значају и начину правилног коришћења ауто-седишта | Градскa општина Врачар, Дом здравља Врачар, Вртићи | 3.000.000,00 динара |
| Особе старије од 65 година | **Едукација**Едукација прилагођена старијим особама, материјали | Градскa општина Врачар,Дневни боравци за старе, Удружења |
| Деца предшколски узраст | **Едукација предшколаца и деце вртићког узраста**Едукација усклађена узрасту, едукативни материјал | Градскa општина Врачар,Предшколска установа Врачар |
| Деца први и други разред | **Едукација деце кроз такмичење**Прилагођена едукација кроз коју се деца такмиче о познавању безбедности саобр | Градскa општина Врачар,Основне школеПредшколска установа |
| Деца узраста од првог до четвртог разреда | **Едукација нижих разреда основних школа**Едукација усклађена узрасту са практичним делом на полигону, едукативни материјал | Градскa општина Врачар,Основне школе на Врачару |
| Деца узраста пети и шести разред | **Безбедно на бициклу**Едукација деце, подстицање урбане мобилности, теоријска и практична едукација | Градскa општина Врачар,Основне школе на Врачару |
| Деца и Млади | **Едукација и учешће на стручним скуповима**Едукативне трибине | Градскa општина Врачар,Средње школе на Врачару |
| Млади | **Едукација о безбедном учествовању у саобраћају и младих мотоциклиста** | Градскa општина Врачар,Средње Школе |
| Пешаци | **Едукација,**Материјали, превентивне активности | Градскa општина Врачар,ШколеСви грађани |

Учесници на јавном конкурсу могу бити удружења регистрована у Агенцији за привредне регистре Републике Србије, са седиштем на територији града Београда, у складу са Законом о удружењима и која, сагласно одредбама оснивачког акта и статута, остварују циљеве у области безбедности саобраћаја.

Учесници на јавном конкурсу морају да испуњавају следеће услове:

* да су директно одговорни за припрему и управљање пројектом, а не да делују као посредници,
* да су измирени сви доспели порези, доприноси и јавне дажбине у складу са прописима Републике Србије,
* да се против удружења или одговорних лица у удружењу не воде поступци пред надлежним судовима,
* да није изречена мера забране обављања делатности која је на снази у време објављивања, односно слања позива за подношење пријаве,
* да учесник јавног конкурса није добио средства од другог донатора у укупном траженом износу (или недостајућа средства) за предлог пројекта којим конкурише и да ће наручиоца обавестити о додатним финансирањима од стране било ког донатора.

Учесник конкурса је дужан да достави:

* **Пријавни формулар са предлогом буџета пројекта** (табела образац 1 – буџет пројекта и образац 2 – наративни приказ буџета),
* **Потврду Привредног суда у Београду или другог надлежног органа** (Агенције за привредне регистре РС, Прекршајног суда) да учеснику у поступку није изречена мера забране обављања делатности, која је на снази у време објављивања односно слања позива за подношење пријаве или изјаву подносиоца пријаве, под пуном моралном, материјалном и кривичном одговорношћу,
* **Фотокопију Статута удружења** само уколико се не налази на сајту Агенције за привредне регистре РС или копију извода из Статута удружења у коме је утврђено да се циљеви удружења остварују у области у којој се програм реализује,
* **Доказ да су измирени сви доспели порези, доприноси и јавне дажбине у складу са прописима Републике Србије** (изјаву подносиоца пријаве, под пуном моралном, материјалном и кривичном одговорношћу),
* **Обавезну изјаву подносиоца пријаве да није добио средства од другог донатора у укупном траженом износу за пројекат** или део недостајућих средстава за који конкуришу,
* **Доказ да се против удружења или одговорних лица у удружењу не воде поступци пред надлежним судовима** (потврду надлежног суда или изјаву подносиоца пријаве, под пуном моралном, материјалном и кривичном одговорношћу),
* **Потписане протоколе о сарадњи са свим партнерима на пројекту** (ако постоје);
* **Референце** (уколико их има, на пример, писма препоруке и подршке).

Расподела финансијских средстава ће се извршити на следећи начин:

* Удружење на јавном конкурсу може да конкурише за укупно утврђену вредност пројекта или за недостајући део средстава уз обавезну изјаву да нису добили средства од другог донатора у укупном траженом износу за пројекат или део недостајућих средстава за који конкуришу,
* Средства се могу доделити само за пројекте чији је циљ некомерцијалан, а средства се не могу користити за стварање профита,
* Реализатор је у обавези да након реализације пројекта достави коначан и детаљан Извештај о реализацији активности, финансијски Извештај о утрошеним средствима уз одговарајућу документацију о утрошеним средствима, у супротном наручилац ће бити приморан да активира меницу за повраћај средстава.

Савет за безбедност саобраћаја Градске општине Врачар ће приликом разматрања благовремених и потпуних пријава, посебно вредновати следеће критеријуме за избор пројекта:

* Квалитет пројекта (изводљивост, могућност развијања пројекта, оригиналност, актуелност теме, оправданост и др.); **0 до 20 бодова**
* Циљеви који се постижу (обим задовољавања јавног интереса, степен унапређења безбедности саобраћаја на путевима и др); **0 до 20 бодова**
* Циљна група и начин укључивања (величина циљне групе, активно/пасивно укључивање...); **0 до 10 бодова**
* Претходне активности и искуство удружења у области унапређења безбедности саобраћаја (доказује се достављањем реализованих пројеката, писама препоруке и др.) **за сваку претходну активност** – **пројекат по 1 бод, максимално 10 бодова**
* Економичност буџета пројекта, усклађеност буџета са планираним активностима (Савет може тражити објашњења у вези са буџетом и умањења по појединим ставкама, па је у интересу Удружења да направи реалан и економски оправдан буџет; **0 до 10 бодова**
* Број успешно реализованих пројеката у претходне три календарске године, са организационим јединицама Градске управе Града Београда и градским општинама; **0 до 20 бодова (5 бодова за сваки реализован пројекат, максимално 20 бодова)**
* Ефекти пројекта; **0 до 10 бодова**

У случају да удружења имају исти број бодова, пројекти ће бити рангирани упоређивањем добијених бодова према сваком од критеријума при чему је значај сваког од критеријума одређен према редоследу изнад.

Директни трошкови пројекта морају бити: стварни трошкови подносиоца пријаве који су неопходни за спровођење активности пројекта, односно стварни трошкови који су подложни евидентирању током реализације пројекта, препознатљиви и проверљиви.

Индиректни трошкови пројекта (на пример: трошкови електричне енергије, грејања, воде, канцеларијског материјала...) морају бити нижи од 10% укупног износа средстава која се додељују конкурсом.

Додељеним средствима могу се финансирати само реални трошкови. Трошкови се морају евидентирати на рачунима који гласе на корисника средстава и који су предвиђени буџетом пројекта.

Неприхватљиви трошкови предлога пројекта су:

* трошкови активности на припреми предлога пројекта,
* трошкови који се не односе на период имплементације пројекта,
* заостали дугови и камате,
* трошкови набавке опреме која није неопходна за реализацију пројектних активности,
* куповина канцеларијског намештаја,
* трошкови адаптације објекта,
* трошкови такси превоза,
* трошкови који се већ финансирају из других извора,
* плаћање истих лица по различитом основу у оквиру реализације једног пројекта.

Једно лице може обављати више различитих функција и активности (нпр. менаџер пројекта и тренер на пројекту), али не може бити плаћено по оба основа, већ само по једном.

У пријави је потребно прецизно и сажето објаснити начин реализације циљева пројекта, план и динамику активности, као и очекиване краткорочне и дугорочне ефекте на опште и посебне циљеве.

Учесник на јавном конкурсу може поднети само 1 пријаву.

Пријава се предаје на писарници Градске општине Врачар са назнаком:

**Градска општина Врачар, Савет за безбедност саобраћаја, Његошева 77**

**Пријава за јавни конкурс за финансирање пројеката удружења који су усмерени ка унапређењу безбедности саобраћаја на територији Градске општине Врачар за 2021. годину**

**НЕ ОТВАРАТИ**

На полеђини коверте обавезно уписати пун назив подносиоца пријаве, адресу подносиоца пријаве, назив програма и податке контакт особе (име, презиме и број телефона).

**Пријаве се предају у року од 15 дана од дана објављивања јавног конкурса.**

Неблаговреме пријаве, као и пријаве које је поднело удружење које не испуњава услове за учешће на конкурсу, не разматрају се.

Непотпуне пријаве, односно непотпуно или непрецизно представљени пројекти или остала конкурсна документација, не разматрају се.

Конкурсна документација може се преузети са интернет странице Градске општине Врачар [www.vracar.rs](http://www.vracar.rs/).

Учесници конкурса имају право увида у поднете пријаве и приложену документацију у року од три радна дана од дана објављивања ранг листе. На ранг листу учесници конкурса имају право приговора у року од осам дана од дана њеног објављивања. Одлуку о приговору, која мора бити образложена, надлежни орган доноси у року од 15 дана од дана његовог пријема.

По коначности ранг листе, председник Градске општине Врачар ће, у складу са редоследом на ранг листи, на предлог Савета за безбедност саобраћаја Градске општине Врачар, посебним актом одлучити о избору пројеката којима се опредељују средства. Одлуку о избору пројеката председник Градске општине Врачар доноси у року од 30 дана од дана истека рока за подношење приговора, након чега ће са корисником бити закључен уговор, којим ће се регулисати сва права и обавезе у вези са реализацијом пројеката.

Корисник средстава дужан је да пре закључења уговора Савету за безбедност саобраћаја Градске општине Врачар достави изјаву о прихватању обавезе корисника средстава Градске општине Врачар, изјаву о непостојању сукоба интереса и интерни акт о антикорупцијској политици.

|  |  |  |
| --- | --- | --- |
|  |  | Председник Савета за безбедност саобраћаја Бранко Стаматовић |